**О Б Р А З Л О Ж Е Њ Е**

**I ПРАВНИ ОСНОВ**

Правни основ за доношење Одлуке о градским управама Града Ниша (у даљем тексту: Одлука), садржан је у члану 59. став 1. и члану 66. став 1, 3, 5. 6. и 7. Закона о локалној самоуправи („Службени гласник РС", бр. 129/2007, 83/2014-др. закон, 101/2016-др. закон, 47/2018 и 111/2021-др. закон) и члану 63. став 1. и 2. Статута Града Ниша („Службени лист Града Ниша", бр. 88/2008, 143/2016 и 18/2019), којима се прописује да Скупштина Града Ниша доноси акт којим се уређује организација и рад градских управа.

**II РАЗЛОГ ЗА ДОНОШЕЊЕ ОДЛУКЕ**

Разлог за доношење ове одлуке, садржан је у неопходности ефикаснијег и целисходнијег обављања послова, као и омогућавање већег степена одговорности и контроле у обављању послова из делокруга градске управе за поједине области.

**III ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

Ова одлука је концепирана кроз 11 поглавља:

ОСНОВНЕ ОДРЕДБЕ ( *чланови 1 - 5* )

Основним одредбама је прописано да се образују градске управе за поједине области које обављају изворне послове Града Ниша, утврђене Уставом, законом и Статутом Града Ниша, као и законом поверене послове државне управе.

У складу са Законом о локалној самоуправи и Статутом Града Ниша утврђени су послови градске управе, као и то да се средства потребна за рад градских управа обезбеђују у буџету Града Ниша, односно буџету Републике Србије за обављање послова државне управе који су поверене Граду Нишу.

НАЧЕЛА РАДА ( *члан 6* -*11* )

Дефинисано је да су градске управе (постављена лица и службеници) дужни да грађанима, правним лицима и другим субјектима обезбеде једнак положај и ефикасно остваривање њихових права у складу са законом, статутом и другим прописима према правилима струке, непристрасно и политички неутрално.

Рад градских управа доступан је јавности и подложан критици грађана и јавној контроли.

ПОСЛОВИ ГРАДСКЕ УПРАВЕ ( *чланови 12 – 14* )

Одлуком су утврђени послови градских управа, њихова обавеза да учествују у планирању и обликовању послова Града кроз припрему нацрта одлука, других прописа и општих аката за Скупштину Града, Градоначелника и Градско веће и предлагање предузимања одговарајућих мера, као и праћење и утврђивање стања у областима из свог делокруга, проучавања последица утврђеног стања, а у зависности од надлежности, саме предузимају мере или предлажу Скупштини Града, Градоначелнику и Градском већу доношење прописа и предузимање других мера.

ОРГАНИЗАЦИЈА И НАДЛЕЖНОСТ ГРАДСКИХ УПРАВА *( чланови 15-32 )*

Одлуком је прописано да се образују следеће градске управе:

1. Градска управа за органе Града, грађанска стања и људске ресурсе,
2. Градска управа за локални економски развој и инвестиције,
3. Градска управа за заједничке послове и информационо комуникацоне технологије,
4. Градска управа за финансије и локалне јавне приходе,
5. Градска управа за планирање и изградњу,
6. Градска управа за комуналне делатности, послове инспекције и комуналне милиције,
7. Градска управа за социјалну и породичну заштиту, образовање, културу и спорт и
8. Градска управа за имовину, привреду и заштиту животне средине

Одлуком је уређено руковођење градским управама и услови у погледу стручне спреме за начелника градске управе за поједине области, као и одговорност начелника са свој рад и рад градске управе Градском већу. Уређено је да начелник може имати заменика који га замењује у случају његове одсутности и спречености да обавља своју дужност.

Одлука прописује да се унутрашње организационе јединице образују према пословима које захтевају непосредну повезаност и организациону посебност и да се могу образовати: сектори, службе, посебне организације, кабинет градоначелника, канцеларије, одсеци, групе и друге унутрашње организационе јединице.

Одлуком је прописано ко руководи радом унутрашње организационе јединице у градским управама, односно да су то: руководилац сектора, начелник Комуналне милиције, шеф службе, шеф Кабинета, шеф канцеларије, шеф одсека, координарор групе и шеф подручне организационе јединице у Комуналној милицији.

Дефинисано је финансијско управљање и контрола као стални задатак руководилаца на свим нивоима, као и свих запослених који имају за циљ унапређење руковођења, боље коришћење расположивих ресурса и избегавање оперативних ризика.

ДЕЛОКРУГ ГРАДСКИХ УПРАВА ( *члан 33 -41* )

Одлуком се предлаже образовање осам градских управа за поједине области и утврђује њихов делокруг.

Градска управа за органе Града, грађанска стања и људске ресурсе образује се за обављање послова за потребе Скупштине Града, Градоначелника, Градског већа, послова грађанских стања, управљања људским ресурсима и пословe радних односа.

Градска управа за локални економски развој и инвестиције образује се за обављање послова јединице за локални економски развој и подршку улагањима, управљање пројектима, припреме, израде и праћења инвестиција, унапређења пословног окружења, стратешког и развојног планирања.

Градска управа за заједничке послове и информационо комуникационе технологијеобразује се за обављање послова из области текућег (редовног и ванредног) одржавања ствари у јавној својини и коришћењу Града и његових органа и служби, обезбеђивања функционисања, развоја, унапређења и заштите јединственог информационог система Града, пројектовања и организовања документационих и специфичних база података и апликативних софтвера за потребе рада органа и служби Града, еУправе и електронске писарнице, као и обављање других послова од заједничког интереса за потребе органа и служби Града.

Градска управа за финансије и локалне јавне приходе образује се за обављање послова из области финансија, локалне пореске администрације и јавних набавки.

Градска управа за планирање и изградњу образује се за обављање послова из области уређења простора и изградње објеката, послова из области утврђивања доприноса за уређивање грађевинског земљишта, послова у вези поступака обједињене процедуре и послова из области бесправно изграђених објеката.

Градска управа за комуналне делатности, послове инспекције и комуналне милиције, образује се за обављање послова из области комуналних делатности, инспекцијског надзора у области саобраћаја, путева, заштите животне средине, туризма, просвете, спорта и грађевинарства, као и послова Комуналне милиције.

Градска управа за социјалну и породичну заштиту, образовање, културу и спорт образује се за област друштвене бриге о деци, социјалне и борачко-инвалидске заштите, заштите права избеглих, интерно расељених и лица из реадмисије, образовања и васпитања, културе и информисања, омладине и превентивног деловања у области ризичног понашања младих и спорта као и друштвене бриге за здравље на територији Града, послове заштите права пацијената и осигураника, послове омладине и спорта.

Градска управа за имовину, привреду и заштиту животне средине образује се за обављање послова у области имовинско-правних послова Града, привреде и заштите животне средине.

ПРАВНИ АКТИ ГРАДСКИХ УПРАВА ( *чланови 41 - 46.* )

Одлуком је прописано да градске управе доносе правилнике, наредбе, упутства, решења и закључке

Да се Правилником разрађују поједине одредбе прописа Града или уређују одређена права службеника из радних односа, да се Наредбом ради извршавања појединих одредаба закона и градских прописа наређује или забрањује поступање у одређеној ситуацији која има општи значај, да се Упутством ближе прописује начин рада и вршења одређених послова у складу са прописима Града, Решењем одлучује о појединачним, управним и другим појединачним стварима у складу са законом и прописима Града, као и да се Закључком о длучује о питањима која се тичу поступка а којима се не одлучује решењем.

Такође, Одлуком је прописано да градске управе решавају и доносе акте у управном поступку у првом степену у управним стварима из надлежности Града, као и да организационе јединице решавају у управним стварима и доносе управне акте у пословима које Република законом повери Граду.

Даље, прописано је да су организационе јединице дужне да се старају да се рад јавних служби, чији је оснивач Град, одвија према Уставу, закону и другим прописима и да према њима врше послове и предузимају мере на које су овлашћене законом.

СУКОБ НАДЛЕЖНОСТИ, РЕШАВАЊЕ ПО ЖАЛБИ, ИЗУЗЕЋЕ (*чланови 47. - 49.*)

У оквиру поглавља Сукоб надлежности, решавање по жалби, изузеће Одлуком су уређена питања која се односе на начин и поступак решавања сукоба надлежности, решавање по жалби и изузеће начелника, односно службеног лица у градској управи.

РАДНИ ОДНОСИ ЗАПОСЛЕНИХ У ГРАДСКОЈ УПРАВИ (*чланови 50. - 59.*)

Ефикасан рад градских управа условљен је квалитетом и оптималним бројем запослених који обављају послове из њихове надлежности.

Одлуком је регулисано припремање Кадровског плана и акта о организацији и систематизацији радних места у градским управама који се заснива на кадровском плану.

О правима обавезама и одговорностима из радног односа запослених у градској управи одлучује начелник градске управе, а о правима, обавезама и одговорностима из радног односа начелника градске управе одлучује Градско веће.

Одлуком је прописан пријем и престанак радног односа, пријем приправника и распоређивање запослених, као и да запослени за свој рад одговарају дисциплински и материјално у складу са законом.

.

ОДНОС УПРАВА ПРЕМА ДРУГИМ ОРГАНИМА ГРАДА, ГРАЂАНИМА, ЈАВНИМ СЛУЖБАМА ЧИЈИ ЈЕ ОСНИВАЧ ГРАД И УПРАВАМА ГРАДСКИХ ОПШТИНА ( *чланови 60. – 67.* )

Одлуком је уређен однос градских управа према Скупштини Града, Градоначелнику и Градском већу.

Прописано је да градске управе припремају нацрте одлука и других аката које доноси Скупштина Града, Градоначелник и Градско веће и извршава одлуке и друге акте ових органа, да Градска управа најмање једном годишње доставља Градоначелнику и Градском већу извештај о раду на извршавању послова из изворне надлежности Града и поверених послова, као и да Градско веће врши надзор над радом градске управе.

Прописана је обавеза градских управа да остварују међусобну сарадњу и да размењују податке и обавештења од значаја за рад.

Одлуком је такође прописано да су градске управе дужне да разматрају представке, притужбе, петиције и предлоге грађана, да поступају по њима и о томе обавештавају грађане, да на поднету притужбу одговоре у року од 15 дана од пријема притужбе, осим ако посебним прописима није другачије одређено, као и да се одредбе ове Одлуке о односима градских управа према грађанима примењују и на односе према јавним службама чији је оснивач Град и другим организацијама, када одлучују о њиховим правима и интересима, на основу закона и прописа Града.

Одлуком је регулисан однос према управама градских општина, у том смислу да градске управе и управа градске општине сарађују на остваривању послова Града и градске општине утврђене Статутом Града, као и обавеза градских управе да разматрају иницијативе, мишљења и предлоге Управе градске општине.

КАНЦЕЛАРИЈСКО ПОСЛОВАЊЕ И ПЕЧАТ ГРАДСКЕ УПРАВЕ

( *чланови 68. - 69.* )

Прописи о канцеларијском пословању органа државне управе примењују се и на рад и поступање градских управа.

Градске управе имају печат.

О изради печата стара се градска управа надлежна за заједничке послове, која води евиденцију израђених печата и службеника задужених за руковање печатом.

ПРЕЛАЗНЕ И ЗАВРШНЕ ОДРЕДБЕ ( *чланови 70. – 77.* )

Прелазним и завршним одредбама одлуке су уређена питања статуса досадашњих начелника, вд начелника, као и њихових заменика и запослених, утврђено је када одлука ступа на снагу и од када се примењује, као и друга питања која се тичу прелазног периода и стварања услова за почетак примене ове Одлуке.

**ВД НАЧЕЛНИКА**

**МАРИНА ЈАНКОВИЋ, дипл. правник**